polyglot-tagger/wikipedia-language-snippets-filtered huggingface dataset:
ബാറ്റ്സ്മാന്റെ ബാറ്റിന്റെ വക്കുകളിൽ പന്ത് കൊള്ളിച്ച് വിക്കറ്റിന്റെ പിറകിൽ വിക്കറ്റ് കീപ്പർ, സ്‌ലിപ് എന്നീ സ്ഥാനങ്ങളിൽ ക്യാച്ച് നേടി പുറത്താക്കാൻ ശ്രമിക്കുന്നത് ക്രിക്കറ്റിൽ സർവസാധാരണമായി ഉപയോഗിക്കുന്ന ഒരു ഫീൽഡിങ് നയമാണ്. അതിനായി ബാറ്റ്സ്മാന്റെ ഓഫ് സൈഡിൽ, ബാറ്റ്സ്മാന്റെ ശരീരത്തിൽനിന്ന് കൂടുതൽ ദൂരെയായി പന്തെറിയാൻ ബൗളർമാർ ശ്രമിക്കുന്നു. അതിനാൽ ഔട്ട്സ്വിങ് പന്തുകളും, ലെഗ് കട്ടറുകളും, ലെഗ് സ്പിന്നും എറിയുന്ന ബൗളർമാർ കൂടുതൽ സ്‌ലിപ് ഫീൽഡർമാരെ ഉപയോഗിക്കാറുണ്ട്.
2004ൽ വെസ്റ്റ് ഇൻഡീസിനെതിരായ ടെസ്റ്റ് മത്സരത്തിൽ ഇംഗ്ലണ്ട് 7 സ്‌ലിപ്പുകളെ ഒരേസമയം ഉപയോഗിച്ചു, 2001ൽ ഓസ്ട്രേലിയ സിംബാബ്‌വെക്കെതിരെ നടന്ന ഏകദിന മത്സരത്തിൽ 9 സ്‌ലിപ്പുകളെ ഉപയോഗിച്ച് റെക്കോഡ് സൃഷ്ടിച്ചു. വിക്കറ്റ് കീപ്പറും ബൗളറുമൊഴികെയുള്ള എല്ലാ ഫീൽഡർമാരും സ്‌ലിപ് സ്ഥാനങ്ങളിലാണ് ആ സമയത്ത് നിലകൊണ്ടത്.
ഒബ്ജക്റ്റ് ചേർപ്പുകളോടെയുള്ള ബേസിക് പ്രോഗ്രാമിങ് ഭാഷയാണ് ഗാംബാസ്. മൈക്രോസോഫ്റ്റ് വിഷ്വൽ ബേസികിന് സമാനമായി ഓപ്പൺ സോഴ്സിൽ പ്രചാരം നേടിക്കൊണ്ടിരിക്കുന്ന ലളിതമായൊരു പ്രോഗ്രാമിംഗ് ഭാഷയാണിത്. മാത്രമല്ല അതിനോടൊപ്പമുള്ള സംയോജിത വികസന അന്തരീക്ഷവും ഉണ്ട്. ലിനക്സിലും മറ്റ് യുണിക്സ് പോലുള്ള കമ്പ്യൂട്ടർ ഓപ്പറേറ്റിംഗ് സിസ്റ്റങ്ങളിലും പ്രവർത്തിക്കാൻ രൂപകൽപ്പന ചെയ്തിരിക്കുന്നു.
ഫ്രഞ്ച് പ്രോഗ്രാമർ ബെനോയിറ്റ് മിനിസിനിയാണ് ഗാംബസ് വികസിപ്പിച്ചെടുത്തത്, അതിന്റെ ആദ്യ പതിപ്പ് 1999-ൽ പുറത്തിറങ്ങി. ബേസിക് ഭാഷ ഉപയോഗിച്ച് വളർന്നുവന്ന ബെനോയ്റ്റ്, ഉപയോക്തൃ ഇന്റർഫേസുകൾ ഉപയോഗിച്ച് വേഗത്തിലും എളുപ്പത്തിലും പ്രോഗ്രാമുകൾ നിർമ്മിക്കാൻ കഴിയുന്ന ഒരു സ്വതന്ത്ര സോഫ്റ്റ്‌വെയർ ഡെവലപ്മെന്റ് എൺവയൺമെന്റ് ഉണ്ടാക്കാൻ തീരുമാനിച്ചു.
ഗാംബാസ് ഓൾമോസ് മീൻസ് ബേസിക് എന്നതിന്റെ ചുരുക്കപ്പേരാണ് ഗാംബാസ് എന്നത്. സ്പാനിഷ്, ഫ്രഞ്ച്, പോർച്ചുഗീസ് ഭാഷകളിലെ കൊഞ്ച് എന്നർത്ഥം വാക്ക് കൂടിയാണ് ഗാംബസ്, അതിൽ നിന്നാണ് ലോഗോകൾ ഉരുത്തിരിഞ്ഞത്.
ഭാരതീയ നാവികസേനയുടെ അന്തർവാഹിനിയായിരുന്നു ഐ.എൻ.എസ്. സിന്ധുരക്ഷക്. ഡീസൽ ഇലക്ട്രിക് മുങ്ങിക്കപ്പലാണിത്. നാവികസേനയുടെ പത്ത് സിന്ധുഘോഷ് ക്ലാസ് അന്തർവാഹിനികളിൽ ഒന്നായ ഇവ കിലോ ക്ലാസ് അന്തർവാഹിനികളെന്നാണ് അറിയപ്പെടുന്നത്. 1997ൽ റഷ്യയിൽ നിന്നും വാങ്ങിയ ഐഎൻഎസ് സിന്ധുരക്ഷക് രാജ്യസുരക്ഷയിൽ നിർണായക പങ്കുവഹിച്ചിരുന്നു. 2013 ആഗസ്റ്റിൽ മുംബൈ നാവികസേന ഡോക്‌യാർഡിൽ വെച്ചുണ്ടായ തീപ്പിടുത്തത്തിൽ കത്തി നശിച്ചു.ഭാരതീയ നാവികസേനാചരിത്രത്തിലെ വലിയ ദുരന്തങ്ങളിലൊന്നായി ഇത് കണക്കാക്കപ്പെടുന്നു.
മധ്യദൂര മിസൈലുകളും കപ്പൽവേധ മിസൈലുകളും കപ്പലുകൾക്കെതിരെ പ്രയോഗിക്കാനുള്ള ടോർപ്പിഡോകളും സിന്ധുരക്ഷകിൽ വിന്യസിച്ചിരുന്നു. 150 മൈൽ അകലെയുള്ള ശത്രുലക്ഷ്യങ്ങളിൽ പ്രഹരമേൽപ്പിക്കാൻ ശേഷിയുള്ള റഷ്യൻ നിർമിത ക്രൂസ് മിസൈലുകളും ഇതിലുണ്ടായിരുന്നു.
ആയിരത്തി തൊള്ളായിരത്തി അറുപതുകളുടെ ആദ്യപകുതിയിലാണ് ചെട്ടികാട് ഗ്രാമം കേന്ദ്രമാക്കി വായനശാല സ്ഥാപിക്കുക എന്ന ആശയം രൂപം കൊണ്ടത്. ജനങ്ങളുടെ സഹകരണത്തോടെ ഒരു ചെറിയ വായനശാല കെട്ടിയുണ്ടാക്കി. നാട്ടുകാരുടെ സംഭാവനയായി മലയാള മനോരമ, കേരള കൌമുദി, നവയുഗം എന്നീ പത്രങ്ങൾ വായനശാലയിൽ ലഭ്യമാക്കി. നാടകങ്ങളും വിൽമേളകളും പഠിച്ച് അവതരിപ്പിക്കുന്ന കലാകാരന്മാർക്ക് ഒരു വേദി കൂടിയായി വായനശാല രൂപാന്തരപ്പെട്ടു. ഔവ്വർ റീഡിംഗ് റൂം ആന്റ് വിജയാ തീയറ്റേഴ്സ് എന്നു വായനശാലയ്ക്ക് നാമകരണം ചെയ്തു. കലാസമിതിയും വായനശാലയും ഒരു സംഘടനയായി പ്രവർത്തനങ്ങൾക്ക് തുടക്കം കുറിച്ചു.
ആലപ്പുഴ ജില്ലയിലെ പാതിരപ്പള്ളി വില്ലേജിൽ ചെട്ടികാട് കേന്ദ്രമാക്കി പ്രവർത്തിക്കുന്ന ഗ്രന്ഥശാലയാണ് ഔവ്വർ ഗ്രന്ഥശാല. കേരള ഗ്രന്ഥശാല സംഘത്തിൽ അംഗമായ ഈ ഗ്രന്ഥശാല 1965ൽ സ്ഥാപിതമായി . എസ്. രാമചന്ദ്രൻ പിള്ള എം.പി യുടെ പ്രാദേശിക വികസന ഫണ്ട് ഉപയോഗിച്ച് നിർമ്മിച്ച ഇരുനില മന്ദിരത്തിൽ ഗ്രന്ഥശാല പ്രവർത്തിക്കുന്നു. ഔവ്വർ ഗ്രന്ഥശാലയുടെ വെബ്സൈറ്റ് 2006ൽ മന്ത്രി ജി. സുധാകരൻ ഉദ്ഘാടനം ചെയ്തു. വെബ് സൈറ്റിൽ എഴുത്തുപുര എന്ന പേരിൽ ഇന്റർനെറ്റ് മാഗസിനും പ്രവർത്തിച്ചു വരുന്നു.
1982 ആഗസ്ത് 15ന് സ്വന്തമായി വാങ്ങിയ സ്ഥലത്ത് നിർമ്മിച്ച കെട്ടിടത്തിന്റെ ഉദ്ഘാടനം നടന്നു. 1985ൽ ചാരിറ്റബിൾ സൊസൈറ്റീസ് ആക്റ്റ് പ്രകാരം സംഘടനയ്ക്ക് രജിസ്ട്രേഷൻ ലഭിച്ചു. 1987 മുതൽ വാർഷിക ആഘോഷങ്ങൾ തിരുവോണത്തോടനുബന്ധിച്ച് പത്ത് ദിവസങ്ങളിലായി മാറി. 1988ൽ കേരള സ്റ്റേറ്റ് ലൈബ്രറി കൌൺസിലിന്റെ അഫിലിയേഷനോടു കൂടി സ്ഥാപനം ഔവ്വർ ലൈബ്രറി എന്ന പേരിൽ പ്രവർത്തനം തുടർന്നു.
രജതജൂബിലി ആഘോഷങ്ങളുടെ ഭാഗമായി 1994ൽ വായനശാലയോട് ചേർന്ന് ഒരു സ്മാരകഹാൾ ഉദ്ഘാടനം ചെയ്യപ്പെട്ടു. 2000 ൽ രാജ്യസഭാംഗമായ എസ്. രാമചന്ദ്രൻ പിള്ളയുടെ പ്രാദേശിക വികസന ഫണ്ട് ഉപയോഗിച്ച് കൊണ്ടുള്ള പുതിയ ഇരുനില മന്ദിരത്തിന്റെ ശിലാസ്ഥാപനം ശ്രീ. വി.എസ്.അച്യുതാനന്ദൻ നിർവഹിക്കുകയും 2003ൽ വായനശാലയുടെ പുതിയ മന്ദിരം ശ്രീ. എസ്. രാമചന്ദ്രൻപിള്ള ഉദ്ഘാടനം ചെയ്യുകയും ചെയ്തു.
ഔവ്വർ ഡിബേറ്റിംഗ് ഫോറം, ഔവ്വർ ആർട്സ് അക്കാദമി, ഔവ്വർ വിമെൻസ് സൊസൈറ്റി, ഔവ്വർ വിജയാ തീയറ്റേഴ്സ്, ഔവ്വർ റിക്രിയേഷൻ, ഔവ്വർ ചിൽഡ്രൻസ് ക്ലബ്ബ്, ഔവ്വർ സാന്ത്വനം തുടങ്ങിയ അനുബന്ധ സ്ഥാപനങ്ങളും ബ്ലോക്ക് പഞ്ചായത്തിലെ വികസന വിദ്യാകേന്ദ്രവും വായനശാലയുടെ കീഴിൽ പ്രവർത്തിച്ചു വരുന്നു. 12 ദിനപത്രങ്ങളും 40ൽപ്പരം ആനുകാലിക പ്രസിദ്ധീകരണങ്ങളും ഇവിടെ ഒരുക്കിയിരിക്കുന്നു.
സ്വന്തമായ കെട്ടിടത്തിൽ പ്രവർത്തിക്കാനായി ധനസമാഹകരണത്തിനായി വിവിധ പരിപാടികൾ ആവിഷ്കരിച്ചു. വിഷുക്കണി, ക്രിസ്മസ് കരോൾ, നാടകം തുടങ്ങിയ വിവിധ പരിപാടികൾ ഇതിനായി നടപ്പാക്കി. സർക്കാർ നടത്തി വന്ന ലേബർ ക്ലാസ്സിൽ നിന്നും ധനസഹായം ലഭിച്ചു. ഔവ്വർ ജംഗ്ഷന് സമീപം തന്നെ സ്ഥലം വാങ്ങുകയും കെട്ടിടത്തിന്റെ നിർമ്മാണ പ്രവർത്തനങ്ങൾ ആരംഭിക്കുകയും ചെയ്തു.
നാട്ടുകാരിൽ പലരും വായനശാലയുടെ മുന്നോട്ടുള്ള പ്രവർത്തനങ്ങൾക്ക് പ്രചോദനമായി. 1966ൽ ഒന്നാമത് വാർഷികം ആഘോഷിച്ചു. സ്ഥലമുടയുടെ ആവശ്യപ്രകാരം മൂന്ന് വർഷത്തിനു ശേഷം വായനശാല മറ്റൊരു സ്ഥലത്തേക്ക് മാറ്റി സ്ഥാപിച്ചു. എങ്കിലും താൽക്കാലികമായി നിർമ്മിച്ച ഷെഡിൽ പ്രവർത്തനം ആരംഭിച്ച വായനശാല ഔവ്വർ ജംഗ്ഷനിലെ സ്റ്റേഷനറി കടയുടെ ഒരു ഭാഗത്തേക്ക് മാറി.
ഏഡ്വേഡ് രാജാവിന്റെ മരണത്തെ തുടർന്ന് അധികാരത്തിൽ വന്ന ഒന്നാം മേരി രാജ്ഞിയുടെ കാലത്ത് ക്രാന്മറെ രാജദ്രോഹത്തിനും വേദവ്യതിചലനത്തിനും വിചാരണ ചെയ്തു വധശിക്ഷയ്ക്കു വിധിച്ചു. രണ്ടു വർഷത്തിലേറെ തടവിൽ കഴിഞ്ഞ അദ്ദേഹം പുതിയസഭാനേതൃത്ത്വത്തിന്റെ സമ്മർദ്ദത്തിനു വഴങ്ങി തന്റെ നവീകൃതവിശ്വാസത്തെ പലവട്ടം തള്ളിപ്പറഞ്ഞതിനാൽ റോമൻ കത്തോലിക്കാവിശ്വാസവുമായി അനുരഞ്ജനപ്പെട്ടതായി കാണപ്പെട്ടു. ലൂഥറുടേയും സ്വിംഗ്ലിയുടേയും സിദ്ധാന്തങ്ങൾ തള്ളിപ്പറഞ്ഞ അദ്ദേഹം മാർപ്പാപ്പായുടെ പരമാധികാരം ഏറ്റുപറഞ്ഞ് കത്തോലിക്കാ വിശ്വാസത്തിലേക്കുള്ള മടക്കത്തിൽ ആഹ്ലാദം പ്രകടിപ്പിച്ചു. കൂദാശാപരമായ പാപപ്പൊറുതി ആവശ്യപ്പെട്ട ക്രാന്മർക്ക് അതും നൽകപ്പെട്ടു. പശ്ചാത്തപിക്കുന്ന വേദവിരോധികളുടെ വധശിക്ഷ ഇളവുചെയ്യുക പതിവായിരുന്നതിനാൽ അദ്ദേഹത്തിന്റെ ശിക്ഷ പലവട്ടം മാറ്റിവച്ചിരുന്നു. എന്നാൽ ക്രാന്മറുടെ അതിക്രമങ്ങൾ അതിരില്ലാത്തതാണെന്നും അദ്ദേഹത്തെ ശിക്ഷിച്ച് അത്തരം തെറ്റുകൾക്കെതിരെ മറ്റുള്ളവർക്ക് മുന്നറിയിപ്പു നൽകേണ്ടതാണെന്നുമായിരുന്നു മേരി രാജ്ഞിയുടെ നിലപാട്.
പതിനാറാം നൂറ്റാണ്ടിലെ ഇംഗ്ലീഷ് മതനവീകരണത്തിന്റെ നായകന്മാരിൽ പ്രമുഖനും കാന്റർബറിയിലെ മെത്രാപ്പോലീത്തയും ആയിരുന്നു തോമസ് ക്രാന്മാർ. ഹെൻറി എട്ടാമൻ, എഡ്വേഡ് ആറാമൻ എന്നീ രാജാക്കന്മാരുടെ കാലത്തും ഒന്നാം മേരി രാജ്ഞിയുടെ ഭരണത്തിന്റെ തുടക്കത്തിലുമായിരുന്നു അദ്ദേഹം മെത്രാപ്പോലീത്താ സ്ഥാനം വഹിച്ചിരുന്നത്. അരഗണിലെ കാഥറീൻ രാജ്ഞിയിൽ നിന്നുള്ള ഹെൻറിയുടെ വിവാഹമോചനത്തെ പിന്തുണച്ച ക്രാന്മർ അതുവഴി റോമൻ കത്തോലിക്കാ വഴക്കത്തിൽ നിന്നുള്ള ഇംഗ്ലീഷ് ക്രിസ്തീയതയുടെ വേർപിരിയലിനു വഴിയൊരുക്കി. എസ്സക്സിലെ പ്രഭു തോമസ് ക്രോംവെല്ലിനൊപ്പം അദ്ദേഹവും, രാഷ്ട്രീയാധികാരസീമകൾക്കുള്ളിൽ മതത്തിന്റെ നേതൃത്വം രാജാക്കന്മാർക്കായിരിക്കണം എന്ന രാജമേധാവിത്വവാദത്തെ പിന്തുണച്ചു. ആംഗ്ലിക്കൻ ധാർമ്മികതയേയും ഇംഗ്ലീഷ് ഭാഷയെ തന്നെയും ആഴത്തിൽ സ്വാധീനിച്ച ബുക്ക് ഓഫ് കോമൺ പ്രെയർ എന്ന കൃതിയുടെ മുഖ്യശില്പിയാണ് ക്രാന്മർ.
ബാലപ്രായത്തിൽ അധികാരത്തിലെത്തിയ എഡ്വേർഡ് രാജാവിന്റെ കാലത്ത് ക്രാന്മർ സഭയിൽ വ്യാപകമായ മാറ്റങ്ങൾക്കു മുൻകൈയ്യെടുത്തു. ഇംഗ്ലീഷ് സഭയുടെ പ്രാർത്ഥനാമുറകളുടേയും വിശ്വാസങ്ങളുടേയും സഞ്ചയമായ ബുക്ക് ഓഫ് കോമൺ പ്രെയറിന്റെ ആദ്യത്തെ രണ്ടു പതിപ്പുകൾ ഇക്കാലത്ത് അദ്ദേഹം പ്രസിദ്ധീകരിച്ചു. ഇംഗ്ലണ്ടിൽ അഭയാർത്ഥികളായിരുന്ന യൂറോപ്യൻ നവീകർത്താക്കളുടെ സഹായത്തോടെ അദ്ദേഹം, വിശുദ്ധ കുർബാന, വൈദികബ്രഹ്മചര്യം, ദേവാലയങ്ങളിൽ പ്രതിമകളുടെ സ്ഥാനം, വിശുദ്ധന്മാരുടെ വണക്കം, എന്നീ വിഷയങ്ങളിൽ പുതിയ മാനകസിദ്ധാന്തങ്ങൾ രൂപപ്പെടുത്തി. ഈ സിദ്ധാന്തങ്ങളുടെ പ്രചാരണത്തിന് അദ്ദേഹം ബുക്ക് ഓഫ് കോമൺ പ്രെയർ, ബുക്ക് ഓഫ് ഹോമിലീസ് എന്നിവയുൾപ്പെടെയുള്ള രചനകൾ ഉപയോഗപ്പെടുത്തി.
അക്കാലത്ത് ഹെൻട്രി എട്ടാമന്റെ മുഖ്യസചിവനായിരുന്ന കർദ്ദിനാൾ വുൾസി, പല കേംബ്രിഡ്ജ് പണ്ഡിതന്മാരേയും യൂറോപ്പിലെ നയതന്ത്രപദവികൾക്കായി തെരഞ്ഞെടുത്തപ്പോൾ, ക്രാന്മർക്കും ഇംഗ്ലണ്ടിന്റെ സ്പെയിനിലെ എംബസ്സിയിൽ ഒരു താഴ്ന്ന പദവി കിട്ടി. ഈയിലെ കണ്ടുകിട്ടിയ ക്രാന്മറുടെ രണ്ടു കത്തുകളിൽ, അദ്ദേഹവും ഹെൻറി എട്ടാമനുമൻ രാജാവുമായുള്ള ആദ്യത്തെ കൂടിക്കാഴ്ചയുടെ സൂചനയുണ്ട്. 1527-ൽ ജൂണിലെ നിന്നു മടങ്ങി വന്ന ക്രാന്മർ ചക്രവർത്തിയുമായി അരമണിക്കൂർ കൂടിക്കാഴ്ച നടത്തി. രാജാക്കന്മാരിൽ എറ്റവും ദയാലു എന്നാണ് ഹെൻറിയെ ക്രാന്മർ പുകഴ്ത്തുന്നത്.
മരണത്തിനു മുൻപ് ഓക്സ്ഫോർഡ് സർവകലാശാലയിലെ വിശുദ്ധമാതാവിന്റെ പള്ളിയിൽ പരസ്യമായ വിശ്വാസപ്രഖ്യാപനത്തിന് അവസരമുണ്ടാകുമെന്ന് അറിയിപ്പുകിട്ടിയ ക്രാന്മർ അതിന്റെ പാഠം മുന്നേ എഴുതിക്കൊടുത്തു. മരണദിവസം, ദേവാലയത്തിലെ പ്രസംഗപീഠത്തിൽ നടത്തിയ പ്രഖ്യാപനത്തിന്റെ തുടക്കത്തിൽ ക്രാന്മർ, രാജാവിനോടും രാജ്ഞിയോടും വിധേയത്വം പ്രഖ്യാപിച്ചു. എന്നാൽ ഒടുവിൽ, പ്രഖ്യാപനത്തിന്റെ ലിഖിതപാഠം ഉപേക്ഷിച്ച അദ്ദേഹം, സമ്മർദ്ദത്തിനു വഴങ്ങി നേരത്തേ നടത്തിയിരുന്ന വിശ്വാസഖണ്ഡനങ്ങളെ നാടകീയമായി തള്ളിപ്പറഞ്ഞ് നവീകൃതവിശ്വാസത്തിന്റെ ഈവിധമുള്ള പരസ്യപ്രഖ്യാപനം നടത്തി.
1532 ഒക്ടോബർ 1-ന് ഇറ്റലിയിലായിരിക്കെ ക്രാന്മർക്ക് ഹെൻറി എട്ടാമന്റെ ഒരു കത്തു കിട്ടി. കാന്റർബറിയിലെ മെത്രാപ്പോലീത്ത വില്യം വാർഹാമിന്റെ മരണത്തെ തുടർന്ന് ആ പദവിയിൽ ക്രാന്മറുടെ നിയമനം അറിയിക്കുന്ന കത്തായിരുന്നു അത്. താമസിയാതെ ക്രാന്മർ ഇംഗ്ലണ്ടിൽ മടങ്ങിയെത്തി. കാഥറീനു പകരം ഹെൻറി വിവാഹം കഴിക്കാൻ ആഗ്രഹിച്ചിരുന്ന ആനി ബോളിന്റെ കുടുംബത്തിന്റെ സ്വാധീനം മൂലമായിരുന്നു ഈ നിയമനം. താരതമ്യേന അപ്രധാനമായ പദവിയിലിരുന്ന ക്രാന്മറുടെ ഈ നിയമനം അപ്രതീക്ഷിതമായിരുന്നു.
1529-ൽ, അരഗണിലെ കാഥറീൻ രാജ്ഞിയിൽ നിന്നുള്ള ഹെൻറി എട്ടാമന്റെ വിവാഹമോചനശ്രമം വലിയ ചർച്ചാവിഷയമായിരുന്നു. ഹെൻറിയുടെ ആഗ്രഹം ബൈബിളിന്റെ പ്രബോധനങ്ങൾക്കിണങ്ങുന്നതാണോ എന്ന പ്രശ്നവും ഉന്നയിക്കപ്പെട്ടിരുന്നു. സുഹൃത്തുക്കളുമായുള്ള ഒരു ചർച്ചക്കിടെ, ഈ വിഷയം യൂറോപ്യൻ സർവകലാശാലകളിലെ പണ്ഡിതന്മാരുടെ പരിഗണനയ്ക്കു സമർപ്പിക്കണം എന്ന ആശയം ക്രാന്മർ മുന്നോട്ടുവച്ചു. ഈ നിർദ്ദേശം രാജാവിന് ആകർഷകരമായി തോന്നി. ക്രാന്മറെ രാജവിന്റെ സവിശേഷശ്രദ്ധയിൽ കൊണ്ടുവരാൻ ഇതു കാരണമായി.
കാന്റർബറിയിലെ മെത്രാപ്പോലീത്താ ആയിരിക്കെ ക്രാന്മർ ഇംഗ്ലീഷ് നവീകൃതസഭയ്ക്ക് പ്രബോധനപരവും അനുഷ്ഠാനപരവുമായ ചട്ടക്കൂടുകൾ രൂപപ്പെടുത്തി. ഹെൻറി എട്ടാമന്റെ കാലത്ത് യാഥാസ്ഥിതികരും നവീകരണവാദികളും തമ്മിലുള്ള അധികാരമത്സരം നിലനിന്നിരുന്നതിനാൽ സഭയിൽ അദ്ദേഹം മൗലികമായ മാറ്റങ്ങൾക്കു തുനിഞ്ഞില്ല. എന്നാൽ ഹെൻറിയുടെ കാലത്തു തന്നെ പ്രബോധങ്ങളും ലുത്തിനിയയും എന്ന പേരിൽ ഇംഗ്ലീഷ് ഭാഷയിലെ ആദ്യത്തെ ഔദ്യോഗിക ആരാധനാഗ്രന്ഥം ക്രാന്മർ പ്രസിദ്ധീകരിച്ചു.
തങ്ങൾ ദൈവത്തിന്റെ തിരഞ്ഞെടുക്കപ്പെട്ട ജനമാണന്ന വിശ്വാസമാണ് ഇസ്രയേൽ ഗോത്രങ്ങളിലെ തീക്ഷ്ണമായ ഐക്യ ബോധത്തിന് കാരണം. പതിമൂന്നാം നൂറ്റാണ്ടിന്റെ അവസാനത്തോടെ കാനാൻ പ്രദേശത്ത് വാസമുറപ്പിച്ച് അയൽ വർഗ്ഗങ്ങളുമായി കൂടിച്ചേർന്ന് അവരുടെ ഭാഷയും സംസ്കാരവും മതവും സ്വീകരിച്ചു. ഇസ്രയേൽ ഗോത്രങ്ങൾ കാനാനിൽ കുടിയേറിപ്പാർത്ത ശേഷം അവിടെ ആഭ്യന്തര കലാപങ്ങൾ ഉണ്ടായി. ഈ സന്ദർഭത്തിൽ ഫിലിസ്തീനർ എന്ന കടൽ സഞ്ചാരികൾ കാനാനിനു വടക്കുപടിഞ്ഞാറായി സ്ഥിതി ചെയ്യുന്ന തീരപ്രദേശങ്ങളിൽ താവളമടിച്ചു.അങ്ങനെയാണ് ആ പ്രദേശത്തിന് പലസ്തീൻ എന്ന പേരു വന്നത്. അവർ തമ്മിൽ പലപ്പോഴും സംഘടനം നടന്നു. ഈ സംഘടനങ്ങളാണ് ആഭ്യന്തര കലഹങ്ങളിൽ ഏർപ്പെട്ടിരുന്ന ഹീബ്രു ഗോത്രങ്ങളെ സംഘടിപ്പിച്ചത്. അങ്ങനെ വിഭിന്ന ഗോത്രങ്ങൾ കെട്ടുറപ്പുള്ള ഒരു സംഘടനയായി രൂപമെടുത്തതോടു കൂടി രാജവാഴ്ച നിലവിൽ വന്നു.
ജൂതൻമാരുടെ പൂർവ്വികനായ അബ്രാഹം കൽദീസിലെ ഊർ എന്ന് സ്ഥലത്തു നിന്നും പരിവാരങ്ങളോടെ പുറപ്പെട്ട് കനാൽ ദേശത്ത് വന്ന് താമസമുറപ്പിച്ചു. പിന്നീട് ഈജിപ്തിൽ കുടിയേറിപ്പാർത്തു. ഫറവോ രാജാക്കൻമാർ ഇവരെ അടിമകളാക്കി. അടിമത്തത്തിൽ നിന്നും അവരെ മോചിപ്പിച്ച് പൂർവ്വികരുടെ ആസ്ഥാനമായ കാനാനിലേക്ക് നയിച്ചത് മോശെയായിരുന്നു. അദ്ദേഹമായിരുന്നു ഇസ്രയേലിന്റെ മത സ്ഥാപകനും നിയമ ദാതാവും. അവർക്ക് ഒരു പ്രാചീന മതമുണ്ടായിരുന്നെങ്കിലും അവരുടെ ദേശീയ ദൈവമായ യഹോവ ആവിർഭവിക്കുന്നത്, ഇസ്രയേലിന്റെ ദക്ഷിണ ഭാഗത്ത് താമസിച്ചിരുന്ന ഒരു വിഭാഗത്തിന്റെ ദൈവമായിരുന്നു യഹോവ.മോശയുടെ കുടുംബാംഗങ്ങൾ ഈ വിഭാഗത്തിൽപ്പെടുന്നവരായിരുന്നു. അങ്ങനെ അദ്ദേഹത്തിന്റെ കുലദൈവമായിരുന്ന യഹോവ ഇസ്രയേൽ ജനത്തിന്റെ ദൈവമായിത്തീർന്നു.
പ്രദേശത്തെ ഒരു പ്രധാന വിവോദസഞ്ചാരകേന്ദ്രംകൂടിയാണ് ഗ്രേറ്റ് സ്മോക്കി മൗണ്ടിൻസ്. 2003-ൽ 9 ദശലക്ഷം വിനോദസഞ്ചാരികൾ ഈ പ്രദേശം സന്ദർശിച്ചു എന്നാണ് കണക്ക്. അതേവർഷം തന്നെ വിനോദാവശ്യങ്ങൾക്കാല്ലാതെ ഇവിടം സന്ദർശിച്ചവരുടെ എണ്ണം 11ദശലക്ഷത്തോളം വരും. മറ്റേത് ദേശിയോദ്യാനത്തേക്കാളും ഇരട്ടിയാണ് ഇവിടുത്തെ സന്ദർശക ബാഹുല്യം. ഈ ദേശീയോദ്യാനത്തിന്റെ സമീപപട്ടണങ്ങളായ ഗാറ്റ്ലിൻബ്ർഗ്, പീജിയൺ ഫോജ്, സെവീർവില്ലെ, ടൗൺസെന്റ്, ഷെറോക്കി, സിൽവ, മാഗ്ഗി വാലി, ബ്രൈസൺ എന്നിവയ്ക്കും ടൂറിസം ഒരു വരുമാന മാർഗ്ഗമാകുന്നു.
അമേരിക്കൻ ഐക്യനാടുകളിലെ ഗ്രേറ്റ്സ്മോക്കി പർവ്വതപ്രദേശത്ത് വ്യാപിച്ചിരിക്കുന്ന ഒരു ദേശീയോദ്യാനമാണ് ഗ്രേറ്റ് സ്മോക്കി പർവ്വത ദേശീയോദ്യാനം . ബ്ലൂറിഡ്ജ് പർവ്വതനിരകളുടെ ഭാഗമായ ഗ്രേറ്റ് സ്മോക്കി മൗണ്ടിൻസ്, അമേരിക്കയിലെ ഏറ്റവും കൂടുതൽ ആളുകൾ സന്ദർശിക്കുന്ന ദേശീയോദ്യാനമാണ്. ടെന്നിസീ, നോർത്ത് കരോലിന എന്നീസംസ്ഥാനങ്ങളിലായി ഈ ഉദ്യാനം വ്യാപിച്ചിരിക്കുന്നു.
ഗ്രേറ്റ് സ്മോക്കി പർവ്വതങ്ങളിൽ കാണപ്പെടുന്ന ശിലകളിൽ മിക്കവയും പ്രി കാമ്പ്രിയൻ യുഗത്തിലേതാണെന്ന് കരുതപ്പെടുന്നു. കായാന്തരിക മണൽക്കല്ലുകൾ, , സ്ലേറ്റ് മുതകായ ശിലകളുടെ സാനിധ്യം ഇവിടെയുണ്ട്. കൂടാതെ കാമ്പ്രിയൻ യുഗത്തിലേതെന്ന് കരുതുന്ന സെഡിമെന്ററി റോക്സും മലയുടെ താഴ്വാര മേഖലകളിൽ കാണപ്പെടുന്നു.
പുരാതനകാലത്ത് നൈൽ നദിക്കരയിൽ ജീവിച്ചിരുന്നവർ അപ്പോൾ പിടിച്ച മത്സ്യങ്ങളെക്കൂടാതെ ഉണക്കിയ മത്സ്യങ്ങളും കഴിച്ചിരുന്നു. ഇന്ത്യയിൽ പാണ്ഡ്യന്മാർ ബി.സി. ഒന്നാം നൂറ്റാണ്ടിൽ തന്നെ മുത്ത് ശേഖരിച്ചിരുന്നു. തൂത്തുക്കുടിയിലെ ഇവരുടെ തുറമുഖം കടലിൽ മുങ്ങി മുത്ത് ശേഖരിക്കുന്നതിന് പ്രശസ്തമായിരുന്നു. കടൽ മത്സ്യങ്ങൾ ഗ്രീക്ക് സംസ്കാരത്തിന്റെയും പ്രധാന ഭാഗമായിരുന്നു. കലയിൽ മത്സ്യബന്ധനം അധികം പ്രത്യക്ഷപ്പെടാത്തത് ഈ മേഖലയുടെ സാമൂഹിക സ്ഥിതി താഴ്ന്നതായിരുന്നു എന്ന് സൂചിപ്പിക്കുന്നു. റോമിലെ മത്സ്യബന്ധനം സംബന്ധിച്ച മൊസൈക്കുകൾ ലഭ്യമാണ്. പെറുവിലെ മോച്ചെ ജനത മൺ പാത്രങ്ങളിൽ മീൻപിടുത്തക്കാരെ ചിത്രീകരിച്ചിരുന്നു.
40,000 വർഷങ്ങൾക്കുമുൻപ് പ്രാചീനശിലായുഗത്തിൽ തന്നെ മത്സ്യബന്ധനം നിലവിലുണ്ടായിരുന്നു. തിയാൻ‌യുവാൻ മനുഷ്യന്റെ 40,000 വർഷം പഴക്കമുള്ള അസ്ഥി ഐസോട്ടോപ് പരിശോധനയ്ക്ക് വിധേയമാക്കിയതിൽ നിന്ന് വ്യക്തമായത് അയാൾ സ്ഥിരമായി ശുദ്ധജലമത്സ്യങ്ങൾ ഭക്ഷിച്ചിരുന്നു എന്നാണ്. പര്യവേഷണത്തിലൂടെ കണ്ടെത്തിയ കക്കത്തോടിന്റെ കൂനകൾ, മീൻ മുള്ളുകൾ ഗുഹാചിത്രങ്ങൾ എന്നിവ കടൽ മത്സ്യങ്ങൾക്ക് ഭക്ഷണത്തിലുണ്ടായിരുന്ന പ്രാധാന്യം ചൂണ്ടിക്കാട്ടുന്നു.
ലോകത്തിൽ 3.8 കോടി മത്സ്യബന്ധനത്തൊഴിലാളികളും മത്സ്യക്കൃഷിക്കാരുമുണ്ട് എന്ന് എഫ്.എ.ഒ. കണക്കാക്കുന്നു. മത്സ്യബന്ധനവും മത്സ്യക്കൃഷിയും 50 കോടിപ്പേർക്ക് നേരിട്ടും അല്ലാതെയും തൊഴിൽ നൽകുന്നുണ്ട്. 2005-ലെ കണക്കനുസരിച്ച് പ്രതിശീർഷം 14.4 കിലോ മത്സ്യം വീതം മത്സ്യബന്ധനത്തിലൂടെ യും 7.4 കിലോഗ്രാം മത്സ്യക്കൃഷിയിലൂടെയും ലഭിക്കുന്നുണ്ട്. ഒരു വിനോദം എന്ന നിലയ്ക്കും മത്സ്യബന്ധനത്തിന് പ്രാധാന്യമുണ്ട്.
മീൻ പിടിക്കുന്നതോ, വളർത്തുന്നതോ, മത്സ്യസംസ്കരണം നടത്തുന്നതോ, മത്സ്യം സൂക്ഷിച്ചുവയ്ക്കുന്നതോ, ഒരിടത്തുനിന്ന് മറ്റൊരിടത്തേയ്ക്ക് കൊണ്ടുപോകുന്നതോ വിൽക്കുന്നതോ വ്യാവസായികാടിസ്ഥാനത്തിൽ നടത്താവുന്നതാണ്. ഇതിൽ പരമ്പരാഗത മത്സ്യബന്ധനവും വിനോദത്തിനായുള്ള മത്സ്യബന്ധനവും ഉൾപ്പെടും. മനുഷ്യർക്ക് ഭക്ഷണത്തിനെന്നതുകൂടാതെ മറ്റു വ്യവസായങ്ങൾക്കും മത്സ്യങ്ങൾ ഉപയോഗപ്പെടാറുണ്ട്.
മത്സ്യവും മത്സ്യങ്ങളിൽ നിന്ന് ഉത്പാദിപ്പിക്കുന്ന വസ്തുക്കളും ലോകമാസകലം ഭക്ഷണത്തിനുപയോഗിക്കുന്നുണ്ട്. കടലിൽ നിന്ന് ലഭിക്കുന്ന ഭക്ഷണങ്ങളും മത്സ്യങ്ങളുമാണ് ലോകത്തിലെ ഏറ്റവും മികച്ച മാംസ്യ സ്രോതസ്സുകൾ. ലോകത്ത് ഭക്ഷിക്കുന്ന ജന്തുജന്യ പ്രോട്ടീന്റെ 14–16 ശതമാനം മത്സ്യബന്ധനത്തിലൂടെ ലഭിക്കുന്നതാണ്.
മത്സ്യങ്ങളെ പിടികൂടുന്ന പ്രവൃത്തിയെയാണ് മത്സ്യബന്ധനം അഥവാ മീൻപിടുത്തം എന്ന് വിളിക്കുന്നത്. സാധാരണഗതിയിൽ സ്വതന്ത്രമായി കാണുന്ന മത്സ്യങ്ങളെയാണ് ഇപ്രകാരം പിടിക്കുന്നത്. കൈകൊണ്ട് തപ്പിപ്പിടിക്കുക, കുത്തിയെടുക്കുക, വലയിട്ടുപിടിക്കുക, ചൂണ്ടയിടൽ കെണിയിൽ പെടുത്തുക തുടങ്ങി ധാരാളം മത്സ്യബന്ധനരീതികളുണ്ട്.
മീനിനെ തപ്പിപ്പിടിക്കുക, കുന്തം കൊണ്ട് കുത്തുക, വലയ്ക്കകത്താക്കുക, ചൂണ്ടയിടുക കുടുക്കിൽ പെടുത്തുക എന്നിങ്ങനെ പല തരം മത്സ്യബന്ധനരീതികളുണ്ട്. മീനുകളുടെ സ്വഭാവവും കൂട്ടത്തോടെയുള്ള ദേശാടനവും, തീറ്റതേടലും ആവാസവ്യവസ്ഥയും അനുസരിച്ച് മത്സ്യബന്ധനരീതികളിൽ മാറ്റങ്ങൾ വേണ്ടിവരും.
മൊളസ്കുകൾ, സെഫാലോപോഡുകൾ, ക്രസ്റ്റേഷ്യനുകൾ, എഖൈനോഡേമുകൾ മുതലായ ജലജീവികളെ പിടികൂടുന്നതിനും മത്സ്യബന്ധം എന്ന് പറയാറുണ്ടെങ്കിലും കൃഷി ചെയ്യുന്ന മത്സ്യങ്ങളെ പിടിക്കുന്നത് മീൻപിടുത്തമാണെന്ന് പറയാറില്ല. തിമിംഗിലത്തെപ്പോലെയുള്ള കടൽ സസ്തനികളെ വേട്ടയാടുന്നതും മീൻപിടുത്തമല്ല.
കടലിലും തടാകങ്ങളിലും പുഴകളിലും മറ്റും മീൻ പിടിക്കാൻ പലതരം നൗകകൾ ഉപയോഗിക്കുന്നുണ്ട്. എഫ്.എ.ഒ.യുടെ കണക്കനുസരിച്ച് 2004-ൽ വ്യാവസായിക മത്സ്യബന്ധനത്തിനുപയോഗിക്കുന്ന 40 ലക്ഷം മത്സ്യബന്ധനബോട്ടുകളുണ്ടായിരുന്നു.
വ്യാവസായികാടിസ്ഥാനത്തിൽ കുളങ്ങളിലും മറ്റും മത്സ്യം കൃഷി ചെയ്യുന്നതിനെയാണ് മത്സ്യക്കൃഷി എന്ന് വിളിക്കുന്നത്. മീൻ കുഞ്ഞുങ്ങളെ വളർത്തിയെടുക്കുന്ന സ്ഥലത്തെ മത്സ്യ ഹാച്ചറി എന്നാണ് വിളിക്കുന്നത്.
തുകൽ, പിഗ്മെന്റുകൾ, തുടങ്ങി ഭക്ഷണത്തിനല്ലാതെയുള്ള പല ആവശ്യങ്ങൾക്കും മത്സ്യങ്ങൾ ഉപയോഗിക്കപ്പെടുന്നുണ്ട്. ഗവേഷണങ്ങൾക്കും അക്വേറിയത്തിൽ ഉപയോഗിക്കാനായും മീൻ പിടിക്കുന്നവരുണ്ട്.
2012 ഡിസംബർ 16 ന് ഡൽഹിയിൽ ഒരു ഫിസിയോത്തെറാപ്പി വിദ്യാർത്ഥിനി ബസിനുള്ളിൽ കൂട്ടബലാത്സംഗത്തിനിരയാകുകയും മരണപ്പെടുകയുംചെയ്ത സംഭവത്തിന്റെ പശ്ചാത്തലത്തിൽ ദേശീയ - സാർവ്വദേശീയ തലത്തിൽ വിവിധ സംഘടനകളും വ്യക്തികളും സ്ത്രീപീഡനത്തിനെതിരായ ഇന്ത്യയിലെ നിയമങ്ങൾ കർശനമാക്കണമെന്ന് ആവശ്യപ്പെട്ടിരുന്നു. ഡൽഹിയിൽ യുവാക്കളും പൊതുജനങ്ങളും ഇതേ അവശ്യമുന്നയിച്ച് പ്രക്ഷോഭവും നടത്തിയിരുന്നു. ഇതിനെത്തുടർന്ന് നിയമരംഗത്തെ പരിഷ്കാരങ്ങൾ പഠിച്ച് റിപ്പോർട്ട് സമർപ്പിക്കുന്നതിനായി ജസ്റ്റിസ് ജെ.എസ്. വർമ്മ കമ്മീഷനെ കേന്ദ്ര സർക്കാർ നിയോഗിച്ചു. വർമ്മ കമ്മീഷൻ റിപ്പോർട്ടിന്റെ വിവിധ ഭാഗങ്ങളിൽ നിന്നുമുള്ള ആവശ്യങ്ങളുടെയും പശ്ചാത്തലത്തിലാണ് സർക്കാർ ഇത്തരത്തിലൊരു നിയമത്തിന് രൂപം നൽകിയത്. വർമ്മ കമ്മീഷൻ ശുപാർശകളിൽ തൊണ്ണൂറ് ശതമാനം കാര്യങ്ങളും ഉൾക്കൊള്ളിച്ചുകൊണ്ടുള്ളതാണ് പുതിയ ഭേഗഗതിയെന്ന് കേന്ദ്ര നിയമകാര്യ മന്ത്രി അശ്വനി കുമാറിന്റെ അവകാശപ്പെടുന്നു.
ബലാത്സംഗത്തെക്കുറിച്ചുള്ള വകുപ്പിൽ വരുത്തിയ കാതലായ മാറ്റമാണ് ഈ ഭേദഗതിയിലെ സുപ്രധാനമായ ഇനം. വകുപ്പ് 375 ൽ വരുത്തിയ ഭേഗഗതിയിലൂടെ "ബലാത്സംഗം" എന്ന വാക്കിനെ ലൈംഗികാതിക്രമം " എന്ന വിപുലമായ അർത്ഥത്തിലേക്ക് അതിന്റെ നിർവ്വചനത്തെ ഭേദഗതി ചെയ്തു. പുതിയ നിർവ്വചനം ഒരർത്ഥത്തിൽ ജെൻഡർ നിഷ്പക്ഷമായി. അതുപ്രകാരം, "ഉള്ളിൽക്കടത്തൽ" എന്നത് ലിഗത്തിന്റെ മാത്രമല്ല മറ്റെന്തും ഉള്ളിൽക്കടത്തിയുള്ള ലൈംഗിക അതിക്രമങ്ങൾ ഈ വകുപ്പുപ്രകാരം കുറ്റകരമായി. യോനി കൂടാതെ, വദനം, ഗുദം, മൂത്രനാളി തുടങ്ങിയവയിലേതിലൂടെയുമുള്ള ഇത്തരം ഉള്ളിൽക്കടത്തലുകളും സ്വകാര്യഭാഗങ്ങളിൽ സ്പർശിനംവഴി ഇപ്രകാരം ചെയ്യുന്നതുമൊക്കെ ലൈംഗികാതിക്രമം എന്ന കുറ്റത്തിന്റെ ഭാഗമായി. ഈ ഭേദഗതിപ്രകാരം കുറ്റം തെളിയിക്കുന്നതിന് ഏതുവരെ "ഉള്ളിൽക്കടന്നു" എന്നതും അതിക്രമത്തെ ചെറുക്കാൻ ശാരീരികമായ ചെറുത്തുനിൽപ്പ് ഉണ്ടായോ ഇല്ലയോ എന്നതുമൊന്നും പ്രസക്തമല്ലെന്നും പ്രഖ്യാപിക്കപ്പെട്ടു.
ഡൽഹിയിലെ കൂട്ട ബലാത്സംഗക്കേസിനെ തുടർന്ന് ഇന്ത്യാ സർക്കാർ പുറപ്പെടുവിച്ച ഓർഡിനൻസ് പിന്നീട് പാർലമെന്റിന്റെ ഇരുസഭകളും ഭേദഗതികളോടെ അംഗീകരിച്ചതാണ് ക്രിമിനൽ നിയമ നിയമം, 2013. ബലാത്സംഗ വിരുദ്ധ നിയമമെന്നും ഇത് അറിയപ്പെടുന്നു. ക്രിമിനൽ നിയമം എന്ന് പൊതുവായി വിശേഷിപ്പിക്കപ്പെടുന്ന ഇന്ത്യൻ ശിക്ഷാ നിയമം, തെളിവ് നിയമം, ക്രിമിനൽ നടപടി നിയമം എന്നീ നിയമങ്ങളിൽ സ്ത്രീകൾക്കെതിരായ അതിക്രമങ്ങൾ തടയുക എന്ന ലക്ഷ്യത്തോടെയുള്ള ചില പുതിയവകുപ്പുകൾ ചേർക്കുകയും നിലവിലുണ്ടായിരുന്ന ചിലത് ഭേദഗതി ചെയ്യുകയുമാണ് ഈ നിയമത്തിലൂടെ ഇന്ത്യൻ പാർലമെന്റ് ചെയ്തത്.
ഈ ഭേദഗതി നിയമത്തിലൂടെ ചില പുതിയതരം കുറ്റകൃത്യങ്ങൾ അഥവാ മറ്റ് തരത്തിൽ കുറ്റകരമായിരുന്ന ചില കൃത്യങ്ങൾ കൃത്യമായ നിർവ്വചനത്തോടെ, ഇന്ത്യൻ ശിക്ഷാ നിമയത്തിലെ കുറ്റകൃത്യങ്ങളുടെ പട്ടികയിലേക്ക് ഉൾപ്പെടുത്തപ്പെട്ടു. ആസിഡ് ആക്രമണം, ലൈംഗികാതിക്രമം, ഒളിഞ്ഞുനോട്ടം, പുറകേനടക്കൽ തുടങ്ങിയവയാണ് ഇപ്രകാരം ഇന്ത്യൻ ശിക്ഷാനിയമത്തിൽ പുതുതായി ഉൾപ്പെടുത്തപ്പെട്ട കുറ്റകൃത്യങ്ങൾ.
ഡൽഹി സംഭവങ്ങളുടെ പശ്ചാത്തലത്തിൽ, ലൈംഗികാതിക്രമങ്ങൾക്കെതിരായ വ്യവസ്ഥകൾ കർശനമാക്കുക എന്നലക്ഷ്യത്തോടെ കേന്ദ്രസർക്കാർ മുൻകൈയ്യെടുത്ത് 2013 ഫെബ്രുവരി 3 ന് രാഷ്ട്രപതി അംഗീകാരത്തോടെ ഒരു ഓർഡിനൻസിന് രൂപം നൽകിയിരുന്നു. കേന്ദ്രമന്ത്രിസഭയിലും പാർലമെന്റിന്റെ ഇരുസഭകളിലും നടത്തിയ വിശദമായ ചർച്ചകളുടെ അടിസ്ഥാനത്തിൽ ഈ ഓർഡിനൻസ് 2013 ഏപ്രിൽ 2 ന് നിയമമാക്കി പാസ്സാക്കുകയുണ്ടായി.
വകുപ്പ് 376 ൽ വരുത്തിയ ഭേദഗതി പ്രകാരം, ചില ഗുരുതരമായ സാഹചര്യങ്ങളിലൊഴിച്ച്, ഈ കുറ്റകൃത്യത്തിനുള്ള ശിക്ഷ എഴുവർഷത്തിൽ കുറയാത്തതും പരമാവധി ജീവപര്യന്തം തടവും പിഴയും ആയി ഭേദഗതി ചെയ്യപ്പെട്ടു. ഗുരുതരമായ സാഹചര്യങ്ങളിൽ, പത്തുവർഷത്തിൽ കുറയാത്തത് മുതൽ ജീവപര്യന്തം വരെ ദീർഘിപ്പിക്കാവുന്നതുമായ കഠിന തടവും പിഴയുമായിത്തീർന്നു.
വർത്തമാനകാലത്ത് വൈദ്യശാസ്ത്രം നേരിടുന്ന ഗൗരവതരമായ ഒരു പ്രശ്നമാണ് ആന്റീബയോട്ടിക് റെസിസ്റ്റൻസ്. രോഗമുണ്ടാക്കുന്ന സൂക്ഷ്മാണുക്കൾക്ക് മരുന്നുകളോട് പ്രതിരോധശേഷിയുണ്ടാകുന്നതാണ് പ്രശ്നത്തിന്റെ കാതൽ. ഇത്തരം രോഗകാരികൾക്ക് സാധാരണ ചികിത്സയ്ക്കുപയോഗിക്കുന്ന മരുന്നുകളോട് പ്രതിരോധശേഷി ലഭിച്ചുകഴിഞ്ഞതിനാൽ രണ്ടാം നിര ആന്റീബയോട്ടിക്കുകൾ ഉപയോഗിക്കേണ്ട സാഹചര്യമാണ് സംജാതമായിരിക്കുന്നത്. ഒന്നാം നിര ഔഷധങ്ങൾ തിരഞ്ഞെടുക്കുന്നത് സുരക്ഷ, ലഭ്യത, വില തുടങ്ങിയ ഘടകങ്ങൾ മനസ്സിൽ വച്ചാണ്. രണ്ടാം നിര ആന്റീബയോട്ടിക്കുകൾക്ക് കൂടുതൽ ഇനം രോഗകാരികൾക്കെതിരേ ഫലപ്രാപ്തിയുണ്ടാകുമെങ്കിലും കൂടുതൽ അപകടസാദ്ധ്യതയും വിലക്കൂടുതലും പെട്ടെന്നുള്ള ലഭ്യതക്കുറവും പ്രശ്നമായിരിക്കും. ചില രോഗകാരികൾ ഒന്നാം നിര ഔഷധങ്ങളെക്കൂടാതെ രണ്ടാം നിര ഔഷധങ്ങൾക്കെതിരേയും പ്രതിരോധശേഷി നേടിയിട്ടുണ്ടാകും. ആശുപത്രിയിൽ നിന്ന് ലഭിക്കുന്ന രോഗാണുബാധയായ സ്റ്റഫൈലോകോക്കസ് ഓറിയസ് ഉദാഹരണം. സ്യൂഡോമോണാസ് ഏറൂജിനോസ പോലെയുള്ള രോഗകാരികൾക്ക് സ്വതേതന്നെ ഉയർന്ന പ്രതിരോധശേഷി കാണപ്പെടും.
ജനിതക മ്യൂട്ടേഷനിലൂടെയോ മറ്റു ബാക്റ്റീരിയകളിൽ നിന്നുംകോഞ്ചുഗേഷൻ, ട്രാൻസ്ഡക്ഷൻ, ട്രാൻസ്ഫോർമേഷൻ എന്നീ മാർഗ്ഗങ്ങളിലൂടെ ജീനുകൾ ലഭിക്കുന്നതിലൂടെയോ ബാക്റ്റീരിയകൾക്ക് ആന്റീബയോട്ടിക്കുകളോടുള്ള പ്രതിരോധശേഷി ലഭിക്കാനിടയുണ്ട്. ആന്റീബയോട്ടിക്കുകൾക്കെതിരേ പ്രതിരോധശേഷി നൽകുന്ന മിക്ക ജീനുകളും എളുപ്പത്തിൽ കൈമാറ്റം നടക്കുന്ന പ്ലാസ്മിഡ് രൂപത്തിലാണെന്നത് കൈമാറ്റം എളുപ്പമാക്കുന്നു. ആന്റീബയോട്ടിക്കുകൾ ഉപയോഗിക്കുംമ്പോൾ പ്രകൃതിനിർദ്ധാരണത്തിലൂടെ പ്രതിരോധശേഷിയുള്ള രോഗകാരികൾ എണ്ണ‌ത്തിൽ വർദ്ധിക്കുകയാണ് ചെയ്യുന്നത്. ഇത്തരം പ്ലാസ്മിഡുകളിൽ സാധാരണഗതിയിൽ ഒന്നിലധികം ആന്റീ‌ബയോട്ടിക്കുകൾക്കെതിരായ പ്രതിരോധശേഷി അടങ്ങിയിട്ടുണ്ടാകും. ക്ഷയരോഗമുണ്ടാക്കുന്ന മൈക്കോബാക്റ്റീരിയം ട്യൂബർക്കുലോസിസ് എന്ന ബാക്റ്റീരിയയുടെ കാര്യം ഇതല്ല. ഇവയിൽ പ്ലാസ്മിഡുകൾ ഉണ്ടെന്നതിന് അപര്യാപ്തമായ തെളിവുകളേ ഉള്ളൂ എന്നുമാത്രമല്ല ഇവയ്ക്ക് മറ്റു ബാക്റ്റീരിയകളുമായി ഇടപെട്ട് പ്ലാസ്മിഡുകൾ കൈമാറ്റം ചെയ്യാനുള്ള സാഹചര്യവുമില്ല.
ആന്റീബയോട്ടിക്കുകളും അവയ്ക്ക്തിരായുള്ള പ്രതിരോധശേഷിയും അതിപുരാതനമാണ്. ഇക്കാലത്ത് രോഗികളിൽ ആന്റീബയോട്ടിക്കുകൾക്കെതിരേ പ്രതിരോധശേഷിയുള്ള ബാക്റ്റീരിയകൾ കൂടുതലായി കാണപ്പെടുന്നത് ആന്റീബയോട്ടിക്കുകളുടെ ഉപയോഗം തുടങ്ങിയതിനുശേഷമുണ്ടായ പ്രതിഭാസമാണ്. ആന്റീബയോട്ടിക്കുകൾ ഉപയോഗിക്കുന്നത് ബാക്റ്റീരിയകളിപ് പരിണാമപരമായ നിർദ്ധാരണസമ്മർദ്ദം വർദ്ധിക്കാനിടയാക്കുന്നു. ഇത് രോഗപ്രതിരോധശേഷിയുള്ള കുറച്ച് ബാക്റ്റീരിയകളുടെ എണ്ണം വർദ്ധിക്കാനും മറ്റുള്ളവ നശിച്ചുപോകാനും ഇടയാക്കും. ഇങ്ങനെ ഒരുതരം രോഗകാരികൾ മുഴുവൻ ഒരു ആന്റീബയോട്ടിക്കിനോട് പ്രതിരോധശേഷി നേടും. ഇത് മറ്റുള്ള ആന്റീബയോട്ടിക്കുകൾ ഉപയോഗിക്കേണ്ട സാഹചര്യമുണ്ടാക്കും. ഇത്തരം ആവശ്യങ്ങൾ കൂടിവരുന്നുണ്ടെങ്കിലും പ്രവർത്തനാനുമതി ലഭിക്കുന്ന മരുന്നുകളുടെ എണ്ണം കുറവാണ്.
മരുന്നുകൾക്കെതിരായ ഒരുതരം ചെറുത്തുനിൽപ്പാണ് ആന്റീബയോട്ടിക് റെസിസ്റ്റൻസ് എന്നറിയപ്പെടുന്നത്. ഒരു സൂക്ഷ്മജീവിയുടെ ചില സമൂഹങ്ങളെയോ ഒന്നോ അതിലധികമോ ആന്റീബയോട്ടിക്കുകൾ ഉപയോഗിച്ചാലും നശിപ്പിക്കാൻ സാധിക്കില്ല. ഒന്നിലധികം ആന്റീബയോട്ടിക്കുകളോട് പ്രതിരോധശേഷിയുള്ള രോഗകാരികളെ മൾട്ടിഡ്രഗ് റെസിസ്റ്റന്റ് രോഗകാരികൾ എന്നാണ് വിളിക്കുന്നത് . ആന്റീബയോട്ടിക് റെസിസ്റ്റൻസ് ഉണ്ടാകുന്നത് രോഗാണുക്കൾക്കാണ്, മനുഷ്യർക്കല്ല.
എം.ആർ.എസ്.എ., വി.ഐ.എസ്.എ. , വി.ആർ.എസ്.എ. , ഇ.എസ്.ബി.എൽ. , വി.ആർ.ഇ. , എം.ആർ.എ.‌ബി. എന്നിവ ആന്റിബയോട്ടിക് റെസിസ്റ്റൻസുമായി ബന്ധമുള്ള ചുരുക്കെഴുത്തുകൾക്ക് ഉദാഹരണമാണ്. ആശുപത്രിയിൽ നിന്ന് ലഭിക്കുന്ന രോഗാണുബാധകളാണ് സാധാരണമെങ്കിലും സമൂഹത്തിൽ ഒരാളിൽ നിന്നും മറ്റൊരാളിലേയ്ക്ക് പകരുന്ന രോഗകാരികളും കണ്ടുവരുന്നുണ്ട്.
ഈ അടുത്ത കാലങ്ങളിലായി ആന്റിബയോട്ടിക്കുകളെ പ്രതിരോധിക്കുന്ന ക്ഷയരോഗാണുക്കളുടെ സ്ട്രെയിനുകൾ ഇന്ത്യയിൽ, പ്രതേകിച്ചും മഹാരാഷ്ട്രയിലും ഡൽഹിയിലും കണ്ടെത്തിയിട്ടുണ്ട്. 2011ൽ ഇത്തരം ക്ഷയരോഗബാധയാൽ ആറു പേർ മരിക്കാൻ ഇടയായത് സമൂഹമധ്യത്തിൽ ഭീതിയുടെ അന്തെരീക്ഷം സൃഷ്ടിക്കുകയും ചെയ്തു. എന്നൽ ഇവ മൾട്ടി ഡ്രഗ് റെസിസ്റ്റന്റ് എന്ന വർഗ്ഗത്തിൽ പെടുന്നവയാണെന്നും ചികിൽസിച്ചു ഭേദമാക്കനാവുന്നതും ആണെന്നു തെളിഞ്ഞിട്ടുണ്ട്.
കാലിഫോർണിയയിൽ മൊഹാവീ മരുഭൂമിയിലെ ഒരു ചെറുപട്ടണമാണ് ഹിങ്ക്‌ലീ. ഇവിടെ 1952 മുതൽ പ്രവർത്തിച്ചുപോന്ന പസഫിക് ഗ്യാസ് ആന്റ് ഇലക്രിക് കമ്പനിയുടെ പ്രകൃതിവാതക കമ്പ്രസ്സർ സ്റ്റേഷനാണ് കേസിന് നിദാനം. ഇവിടെ കമ്പ്രസ്സറിന്റെ ശീതീകരണത്തിനായുപയോഗിച്ചുപോന്ന ജലത്തിൽ ലോഹനാശനം ചെറുക്കുന്നതിനായി ഹെക്സാവാലെന്റ് ക്രോമിയം ഉപയോഗിച്ചിരുന്നു. ഈ ജലം ലൈനിങ്ങ് ഇല്ലാത്ത വെള്ളക്കെട്ടുകളിൽ സൂക്ഷിച്ചതിന്റെ ഫലമായി, ആ പ്രദേശത്തെ ഭൂഗർഭജലത്തിൽ ഹെക്സാവാലെന്റ് ക്രോമിയം കലരുകയും ജനങ്ങളുടെ ആരോഗ്യത്തെ ബാധിക്കുകയും ചെയ്തു എന്നതായിരുന്നു കേസ്. 1996-ൽ 333 ദശലക്ഷം യു.എസ്. ഡോളറിന് ഈ കേസ് ഒത്തുതീർപ്പായി. അമേരിക്കയുടെ ചരിത്രത്തിൽ നേരിട്ടുള്ള നടപടിയിലൂടെ നൽകപ്പെട്ട ഏറ്റവും വലിയ നഷ്ടപരിഹാരത്തുകയായിരുന്നു ഇത്. ഇതിൽ രണ്ട് ദശലക്ഷം ഡോളർ എറിന് ബോണസ്സായി ലഭിക്കുകയുണ്ടായി.
ഒരു അമേരിക്കൻ നിയമഗുമസ്തയും പരിസ്ഥിതി പ്രവർത്തകയുമാണ് എറിൻ ബ്രോക്കോവിച്ച് . നിയമത്തിൽ ഔപചാരികവിദ്യാഭ്യാസമൊന്നുമില്ലാതെ തന്നെ കാലിഫോർണിയയിലെ പസഫിക് ഗ്യാസ് ആന്റ് ഇലക്രിക് കമ്പനി ക്കെതിരെ 1993-ൽ നടത്തിയ നിയമയുദ്ധത്തിലെ വിജയത്തോടെയാണ് എറിൻ ശ്രദ്ധിക്കപ്പെട്ടത്. ഈ സംഭവത്തെ ആസ്പദമാക്കി 2000-ത്തിൽ പുറത്തിറങ്ങിയ എറിൻ ബ്രോക്കോവിച്ച് എന്ന ചലച്ചിത്രത്തോടെ അന്താരാഷ്ട്രപ്രശതി നേടി. തുടർന്ന് എ.ബി.സി.യുടെ ചലഞ്ച് അമേരിക്ക വിത്ത് എറിൻ ബ്രോക്കോവിച്ച് എന്ന ഷോയുടെ അവതാരകയായി. സോൺ റിയാലിറ്റി എന്ന ചാനലിൽ ഫൈനൽ ജസ്റ്റിസ് എന്ന പരിപാടിയും അവതരിപ്പിച്ചിരുന്നു.
എഞ്ചിനീയറായ ഫ്രാങ്ക് പാറ്റീയുടെയും ജേർണലിസ്റ്റ് ജോ ഒനീൽ പാറ്റീയുടെയും മകളായി 1960 ജൂൺ 22-ന് കൻസാസിലെ ലോറൻസിൽ ജനിച്ചു. ലോറൻസ് ഹൈസ്കൂളിലെ പഠനത്തിനു ശേഷം കൻസാസ് സ്റ്റേറ്റ് യൂണിവേഴ്സിറ്റിയിൽ നിന്നും ബിരുദം നേടി. ടെക്സാസിലെ ഡാലസിലുള്ള വേഡ്സ് ബിസിനസ് കോളേജിൽ നിന്നും അസ്സോസിയേറ്റ് ഇൻ അപ്ലൈഡ് ആർട്സ് നേടിയ ശേഷം 1981-ൽ കെ-മാർട്ടിൽ മാനേജ്മെന്റ് ട്രെയിനിയായി ചേർന്നു. 1981-ൽ മിസ് പസഫിക് കോസ്റ്റ് എന്ന സൗന്ദര്യമൽസരത്തിൽ വിജയിയായി. 1982 മുതൽ കാലിഫോർണിയയിൽ വാസമായി.
എറിന്റെ ജീവിതവും ഹിങ്ക്‌ലീ കേസും ആസ്പദമാക്കി സ്റ്റീവൻ സോഡർബർഗ് സംവിധാനം ചെയ്ത ചിത്രമാണ് എറിൻ ബ്രോക്കോവിച്ച് . ഇതിൽ എറിൻ ബ്രോക്കോവിച്ച് ആയി വേഷമിട്ട ജൂലിയ റോബർട്ട്സ് ആ വർഷത്തെ മികച്ച നടിക്കുള്ള അക്കാഡമി അവാർഡ് കരസ്ഥമാക്കി. ഈ ചിത്രത്തിൽ ജൂലിയ ആർ. എന്നു പേരായ ഒരു വെയ്റ്റ്രസ്സ് ആയി അതിഥി വേഷത്തിൽ സാക്ഷാൽ എറിൻ ബ്രോക്കോവിച്ച് അഭിനയിച്ചിരുന്നു.